Analýza administratívnych kapacít 
na rozpočtové obdobie 2007 – 2013 v pôdohospodárstve

Vláda Slovenskej republiky (ďalej len „vláda SR“) na svojom 42. rokovaní, ktoré sa uskutočnilo 2. mája 2007 uznesením č. 396 bod B. 6 uložila Ministerstvu pôdohospodárstva Slovenskej republiky (ďalej len „MP SR“) predložiť na rokovanie vlády SR analýzu administratívnych kapacít na rozpočtové obdobie 2007 – 2013 k administrovaniu finančných zdrojov z Európskeho poľnohospodárskeho záručného fondu (ďalej len „EPZF“), Európskeho poľnohospodárskeho fondu pre rozvoj vidieka (ďalej len „EPFRV“) a Európskeho fondu pre rybné hospodárstvo (ďalej len „EFRH“) (ďalej len „analýza“) v termíne do 31. mája 2007. MP SR listom pána ministra            č. 1626/2007-100 z 27. júna 2007 požiadalo pána predsedu vlády SR o predĺženie termínu na predloženie analýzy na rokovanie vlády SR do 31. augusta 2007.

Uznesením č. 396 bod A.2 vláda SR súčasne schválila navýšenie stavov administratívnych kapacít v ostatných ústredných orgánoch štátnej správy o 1001 zamestnancov v oblasti administrácie štrukturálnych fondov a Kohézneho fondu, čím sa má predísť negatívnemu celospoločenskému dosahu, ktorý by s najväčšou pravdepodobnosťou viedol priamo i nepriamo k nesplneniu záväzkov voči Európskej komisii (ďalej len „EK“), Európskemu spoločenstvu (ďalej len „ES“) a nenaplneniu rozvojových cieľov Slovenska vyplývajúcich zo strategických a programových dokumentov.

Cieľom predkladaného materiálu je prezentovať stav pripravenosti organizačných štruktúr MP SR, Pôdohospodárskej platobnej agentúry (ďalej len „PPA“) a niektorých vybratých rezortných organizácií na administráciu finančných zdrojov (EPZF, EPFRV a EFRH) ES v novom rozpočtovom období 2007 – 2013. MP SR vykonalo analýzu administratívnych kapacít za predchádzajúce programové obdobie 2004 – 2006 a túto analýzu zohľadnilo ako východisko pre stanovenie administratívnych kapacít pre rozpočtové obdobie 2007 – 2013. 

I. Východiská pre stanovenie administratívnych kapacít

I. 1. Spoločná poľnohospodárska politika v rozpočtovom období 2007 - 2013

V júni 2005 bolo Radou poľnohospodárskych ministrov ES schválené nariadenie Rady (ES) č. 1290/2005 o financovaní Spoločnej poľnohospodárskej politiky (ďalej len „SPP“). Táto legislatívna norma ustanovuje jednotný právny rámec pre financovanie SPP v nasledujúcom období finančnej perspektívy ES v rokoch 2007 - 2013.  Nahradzuje tak nariadenie Rady (ES) č. 1258/1999, ktoré obsahovalo pravidlá pre financovanie SPP do konca roku 2006. 
SPP, vrátane rozvoja vidieka sa do konca roku 2006 financovala prostredníctvom Európskeho poľnohospodárskeho usmerňovacieho a záručného fondu (ďalej len „EPUZF“), ktorý pozostával z dvoch sekcií – usmerňovacej a záručnej. Záručná sekcia bola pôvodne zameraná na podporu trhu (v počiatkoch SPP hlavne na cenovú podporu pre hlavné poľnohospodárske komodity). Usmerňovacia sekcia bola vytvorená pre štrukturálne opatrenia v poľnohospodárstve a na vidieku. Od svojho vzniku však SPP prešla mnohými zmenami a do jednotlivých sekcií boli pridávané ďalšie opatrenia, čím sa jej financovanie stávalo čoraz viac komplikované. 
S cieľom zvýšiť transparentnosť financovania SPP a zohľadniť špecifiká a odlišnosti jednotlivých opatrení SPP, nové nariadenie o financovaní SPP rozčleňuje EPUZF a vytvára dva nové samostatné fondy. Je to EPZF a EPFRV. EPZF je zameraný na podporu trhových opatrení a EPFRV je určený na financovanie opatrení rozvoja vidieka.

Súčasne s nariadením o financovaní SPP bolo Radou poľnohospodárskych ministrov v septembri 2005 prijaté aj nariadenie Rady (ES) č. 1698/2005 o podpore rozvoja vidieka prostredníctvom EPFRV. Už v Agende 2000 bol rozvoj vidieka určený ako druhý pilier SPP, pričom reforma ďalej posilňuje jeho úlohu v rámci SPP. Samotné nariadenie vychádza zo súčasného ponímania politiky rozvoja vidieka v krajinách ES, zameranej na sprevádzanie a dopĺňanie politiky podpory trhu a príjmov SPP pri zohľadňovaní všeobecných cieľov v oblasti hospodárskej a sociálnej súdržnosti.
Kým účelom nariadenia Rady (ES) č. 1290/2005 je vymedziť administratívno-technické otázky financovania SPP, vrátane financovania programov rozvoja vidieka z EPFRV v období novej finančnej perspektívy rokov 2007 - 2013  (niektoré ustanovenia platia už od 16. októbra 2006), nariadenie Rady (ES) č. 1698/2005 stanovuje konkrétne ciele a pravidlá poskytovania pomoci ako aj hlavné oblasti podpory rozvoja vidieka. 
Podľa článku 2 nariadenia Rady (ES) č. 1290/2005 z 21. júna 2005 o financovaní SPP sa zriaďujú dva poľnohospodárske fondy, ktoré sú súčasťou všeobecného rozpočtu ES. 
Na základe zdieľaného riadenia medzi členskými štátmi (ďalej len „ČŠ“) a ES sa prostredníctvo EPZF bude financovať:
a)	náhrady za vývoz poľnohospodárskych produktov do tretích krajín,
b)	intervencie určené na reguláciu poľnohospodárskych trhov,
c)	priame platby poľnohospodárom v rámci SPP,
d)	informačné a propagačné opatrenia pre poľnohospodárske produkty na vnútornom trhu ES a v tretích krajinách,
e)	reštrukturalizačná pomoc, pomoc na diverzifikáciu, dodatočná pomoc na diverzifikáciu a prechodná pomoc v zmysle nariadenia (ES) č. 320/2006, ktorým sa ustanovuje dočasný režim pre reštrukturalizáciu cukrovarníckeho priemyslu v ES,
Na základe centralizácie sa prostredníctvom EPZF bude financovať:
a)	finančné príspevky ES na osobitné veterinárne činnosti, inšpekčné činnosti vo veterinárnej oblasti, v oblasti potravín a krmív pre zvieratá, na programy eradikácie chorôb zvierat a dohľad nad nimi ako aj na rastlinolekárske opatrenia,
b)	podpora predaja poľnohospodárskych produktov vykonávaná priamo EK alebo medzinárodnými organizáciami,
c)	opatrenia na zachovanie, charakterizáciu, zber a používanie genetických zdrojov v poľnohospodárstve,
d)	vytvorenie a údržba poľnohospodárskych účtovných informačných systémov,
e)	systémy poľnohospodárskeho prieskumu vrátane prieskumov o štruktúre poľnohospodárskych prevádzok,
f)	výdavky súvisiace s trhmi rybného hospodárstva.

Na základe zdieľaného riadenia medzi ČŠ a ES sa prostredníctvo EPFRV budú financovať programy rozvoja vidieka, ktoré jednotlivé ČŠ budú realizovať v súlade s nariadením Rady (ES) č. 1698/2005 o podpore rozvoja vidieka. 
Poslaním EPFRV je prispievať k podpore trvalo udržateľného rozvoja vidieka v celom ES spôsobom, ktorý dopĺňa politiky podpory trhu a príjmov SPP, politiku súdržnosti a spoločnú politiku rybného hospodárstva.
Základné ciele podpory rozvoja vidieka v programovacom období 2007 – 2013 sú nasledovné:
a)	zlepšenie konkurencieschopnosti poľnohospodárstva a lesného hospodárstva podporovaním reštrukturalizácie, rozvoja a inovácie,
b)	zlepšenie životného prostredia a vidieka podporovaním manažmentu krajiny,
c)	zlepšenie kvality života vo vidieckych oblastiach a podpora diverzifikácie hospodárskej činnosti.

Okrem uvedených výdavkov môže každý fond centralizovaným spôsobom, z podnetu EK a/alebo v jej mene, financovať prípravu, monitorovanie, administratívnu a technickú podporu, hodnotenie, audit a kontroly potrebné na vykonávanie SPP, vrátane rozvoja vidieka.

I. 2. Legislatíva EÚ a Slovenskej republiky v rozpočtovom období 2007 - 2013

	Pre vymedzenie kompetencií administratívnych kapacít podieľajúcich sa na financovaní výdavkov z európskych fondov v rozpočtovom období rokov 2007 – 2013 je potrebné vychádzať z nasledovnej legislatívy.
Ide najmä o :
a)	nariadenie Rady (ES) č. 1290/2005 o financovaní SPP v znení neskorších úprav,
b)	nariadenie Komisie (ES) č. 885/2006, ktorým sa ustanovujú podrobné pravidlá uplatňovania nariadenia Rady (ES) č. 1290/2005, pokiaľ ide o akreditáciu platobných agentúr a iných orgánov a zúčtovania EPZF a EPFRV (ďalej len „implementačné nariadenie Komisie (ES) č. 885/2006“),
c)	zákon č. 274/2006 Z. z. o podpore v pôdohospodárstve a rozvoji vidieka,
d)	zákon č. 523/2004 Z. z. o rozpočtových pravidlách verejnej správy a o zmene a doplnení niektorých predpisov v znení neskorších predpisov,
e)	pripravovaný nový zákon o pôsobnosti orgánov štátnej správy pri poskytovaní podpory v pôdohospodárstve a rozvoji vidieka.

I. 3. Úlohy administratívnych kapacít zabezpečujúcich administráciu výdavkov z európskych fondov 

Na financovaní výdavkov z európskych fondov v rozpočtovom období rokov 2007 – 2013 sa budú podieľať najmä tieto administratívne kapacity:

Ministerstvo pôdohospodárstva Slovenskej republiky

MP SR je ústredným orgánom štátnej správy na podporu v pôdohospodárstve. MP SR je riadiacim orgánom a plní úlohy v rámci programov financovaných z EPFRV, EPZF a EFRH. Vo vzťahu k PPA plní úlohy príslušného orgánu.

MP SR ďalej plní tieto úlohy :

a)	vykonáva finančné riadenie podpôr poskytovaných z európskych   poľnohospodárskych fondov,
b)	riadi a usmerňuje poskytovanie podpôr podľa § 1 ods. 1 písm. a) zákon               č.  274/2006 Z. z.,
c)	udeľuje a odníma akreditáciu na činnosť PPA,
d)	posudzuje vhodnosť programov propagácie poľnohospodárskych výrobkov na  vnútornom trhu a v krajinách, ktoré nie sú členskými štátmi ES podľa  osobitných predpisov, kontroluje a vyhodnocuje ich; vyhodnotenie zasiela EK,
e)	koordinuje kontrolnú činnosť krížového plnenia,
f)	zriaďuje monitorovacie výbory pre programy, v ktorých sú zastúpené subjekty podľa osobitného predpisu,
g)	vypracúva a predkladá vláde SR a Národnej rade Slovenskej republiky správu o poľnohospodárstve, potravinárstve a lesnom hospodárstve za príslušný rok, v ktorej hodnotí stav týchto odvetví a účinnosť poskytovania  podpory,
h)	zostavuje v spolupráci so Štatistickým úradom Slovenskej republiky ekonomický poľnohospodársky účet a súhrnný lesnícky ekonomický účet,
i)	zriaďuje Národnú komisiu pre informačnú sieť poľnohospodárskeho účtovníctva v Slovenskej republike,
j)	zabezpečuje cyklickú obnovu pôdnych blokov a dielov pôdnych blokov a systém identifikácie poľnohospodárskych pozemkov vrátane aktualizácie ich registrov,
k)	zriaďuje a koordinuje národnú vidiecku sieť,
l)	vypracúva výročné správy, súhrnné správy, strednodobé hodnotenia, následné hodnotenia o pokroku dosiahnutom pri realizácii programov a Národné strategické plány,
m)	je odvolacím orgánom vo veciach, v ktorých rozhodla v prvom stupni PPA,
n)	určuje kritéria pre výber žiadateľov o podporu,
o)	uverejňuje informácie z registrov,
p)	určuje certifikačný orgán,
q)	zabezpečuje audit na účel udelenia alebo odňatia akreditácie PPA,
r)	zabezpečuje prípravu programov a ich zmien,
s)	vyhodnocuje efektívnosť a správnosť riadenia a implementácie programov,
t)	vypracúva a zverejňuje programy a určuje ich priority,
u)	plní informačnú povinnosť príslušného orgánu vo vzťahu k orgánom ES,
v)	kontrolné útvary ministerstva vykonávajú následnú finančnú kontrolu verejných  prostriedkov, medzi ktoré sú zaradené aj prostriedky ES.

Pôdohospodárska platobná agentúra

Nevyhnutnou podmienkou vyplatenia finančných prostriedkov ČŠ na financovanie výdavkov z európskych fondov je existencia akreditovanej platobnej agentúry.  Pre udelenie akreditácie musí PPA spĺňať niekoľko akreditačných kritérií.
Podľa Článku 1 implementačného nariadenia Komisie (ES) č. 885/2006, pokiaľ ide o akreditáciu platobných agentúr a iných orgánov a zúčtovania EPZF a EPFRV na to, aby mohla byť PPA, ako je definovaná v článku 6 ods. 1 nariadenia Rady (ES) č. 1290/2005, akreditovaná, musí mať administratívnu organizáciu a systém vnútorných kontrol, ktoré spĺňajú kritériá stanovené v prílohe I k tomuto nariadeniu (ďalej len „akreditačné kritériá“) týkajúce sa :

a) vnútorného prostredia;
b) kontrolných činností;
c) informácií a oznamovania.

V citovanej prílohe I nariadenia sú akreditačné kritériá bližšie upravené a ich súčasťou sú aj kritéria týkajúce sa štandardu ľudských zdrojov.

Na výkon činností PPA sú potrebné primerané ľudské zdroje a k dispozícii treba  technickú odbornosť požadovanú na rôznych úrovniach činností.

Dostatok ľudských zdrojov je jednou z podmienok reakreditácie PPA. Ide o jednu z vysokých priorít k udeleniu reakreditácie.

Z Článku 6 nariadenia Rady (ES) č. 1290/2005 ako aj  z vyššie uvedeného vyplýva, že ak akreditovaná platobná agentúra nesplní alebo nespĺňa jednu alebo viacero podmienok ustanovených v odseku 1, ČŠ jej odoberie akreditáciu, pokiaľ platobná agentúra nevykoná potrebné opatrenia v lehote stanovenej v závislosti od závažnosti problému.

PPA je rozpočtovou organizáciou. Administratívnu činnosť pri poskytovaní podpôr z európskych fondov vykonáva ako akreditovaný orgán štátnej správy.
Na zabezpečenie výkonu vybraných činností si PPA môže vytvárať pracoviská s určeným rozsahom ich činnosti a územným obvodom ich pôsobnosti.
Organizačnú štruktúru upravuje štatút PPA, ktorý schvaľuje minister pôdohospodárstva Slovenskej republiky. Podrobnosti o organizačnej štruktúre upravuje organizačný poriadok PPA.
PPA okrem iného zabezpečuje tieto úlohy :
a)	rozhoduje o poskytovaní priamych platieb a podpôr prostredníctvom programov SAPARD, SOP P-RV, PRV SR 2004 – 2006,  PRV SR 2007 - 2013, NSP PRV a OPRH,
b)	rozhoduje o poskytovaní štátnej pomoci v poľnohospodárstve, potravinárstve, lesnom hospodárstve a rybnom hospodárstve,
c)	rozhoduje o zaradení žiadosti do opatrení s viacročnými záväzkami,
d)	rozhoduje o poskytovaní podpory na projekty,
e)	rozhoduje o pridelení kvóty, pridelení kvóty z národnej rezervy, pridelení prémiových práv a pridelení prémiových práv z národnej rezervy, spravuje a vyhodnocuje pridelené kvóty a prémiové práva a ich rezervy,
f)	realizuje intervenčné opatrenia vybraných poľnohospodárskych výrobkov,
g)	vydáva povolenie na dovoz a vývoz výrobkov (ďalej len „licencia“), vyberá finančné zábezpeky, vracia finančné zábezpeky alebo ich časti, rozhoduje o prepadnutí finančnej zábezpeky alebo jej časti, uhrádza vývozné náhrady na poľnohospodárske výrobky a spracované poľnohospodárske výrobky,
h)	spracúva a kontroluje agrárne cenové informácie, agrárne trhové informácie a tieto poskytuje MP SR a EK; cenové spravodajstvo zverejňuje na internetovej stránke,
i)	prideľuje identifikačné číslo pôdnym blokom a dielom pôdnych blokov a vedie ich evidenciu,
j)	vyberá odvody a poplatky v sektore cukru podľa osobitných predpisov a vymáha zadržané odvody a poplatky,
k)	spravuje národné referenčné množstvo mlieka a individuálne referenčné množstvo mlieka, nahlasuje nezrovnalosti,
l)	predkladá MP SR informácie o vyhodnotení kontrolnej činnosti a o nahlasovaní nezrovnalostí; nezrovnalosti nahlasuje aj Úradu vlády Slovenskej republiky a Ministerstvu financií Slovenskej republiky (ďalej len „MF SR“),
m)	poskytuje MP SR informácie o realizácii programov propagácie poľnohospodárskych výrobkov, ich účinnosti a o efektívnosti vynaložených finančných prostriedkov, a zabezpečuje finančnú realizáciu prijatých programov podľa osobitných predpisov, 
n)	zabezpečuje činnosti a prípravu metodických postupov pre žiadateľov podľa osobitných predpisov,
o)	zverejňuje výzvu, prijíma a kontroluje vecnú stránku prijatých programov propagácie poľnohospodárskych výrobkov na vnútornom trhu a v krajinách, ktoré nie sú členskými štátmi ES podľa osobitných predpisov; po vecnej stránke zodpovedajúce návrhy programov zasiela MP SR a zasiela späť predkladateľom návrhy, ktoré po vecnej stránke nespĺňajú požiadavky osobitných predpisov,
p)	spravuje národné programy stabilizácie a rozvoja jednotlivých odvetví,
q)	ukladá pokuty za správne delikty,
r)	poskytuje informácie, doklady a vysvetlenia súvisiace s činnosťou certifikačného orgánu, na požiadanie certifikačného orgánu poskytuje prístup k informačným systémom,
s)	zabezpečuje uzatváranie dohôd o delegovaní činností s externými inštitúciami,
t)	zodpovedá za procesy výkonu a zúčtovania platieb zo štátneho rozpočtu a rozpočtu ES.
u)	zabezpečuje výkon vnútorného auditu v rámci svojej pôsobnosti a podľa zásad medzinárodných audítorských štandardov,
v)	spolupracuje s príslušnými štátnymi orgánmi, ktoré na žiadosť PPA poskytujú informácie nevyhnutné na jej činnosť, a poskytuje informácie nevyhnutné na činnosť príslušných štátnych orgánov.

I. 4. Rozpočtové zabezpečenie európskych fondov

MP SR vykonáva administráciu európskych poľnohospodárskych fondov a od 1. januára 2007 sa stalo aj prijímateľom finančných prostriedkov z ES. Do 31. decembra 2006 túto funkciu vykonávalo MF SR. V priebehu rokov 2007 a  2008 bude MP SR zabezpečovať paralelnú implementáciu dvoch programových období.

V roku 2004 predstavovali pre kapitolu MP SR prostriedky ES objem 6,7 mld. Sk, v roku 2005 narástol tento objem na 9,6 mld. Sk a v roku 2006 na 11,2 mld. Sk. V rozpočte roku 2007 sú prostriedky ES rozpočtované v celkovom objeme 7,5 mld. Sk, nakoľko prostriedky nového programového obdobia 2007 - 2013 sú rozpočtované v kapitole Všeobecná pokladničná správa v objeme 5,1 mld. Sk. 

Nové programové obdobie, ráta s alokáciou zdrojov z ES v objeme 1,9 mld. EUR. V priemere počas rokov 2007 až 2013 sa predpokladá, že MP SR bude administrovať zdroje ES v objeme 18 mld. Sk ročne. Prostriedky ES a spolufinancovanie k nim sú súčasťou rozpočtu MP SR, ako aj rozpočtu verejnej správy.

Práve z  hľadiska nárastu objemu alokovaných finančných prostriedkov v novom programovom období 2007 -  2013  sa vyžaduje zabezpečenie administratívnych kapacít v kapitole MP SR.

II. Zabezpečenie administrácie európskych fondov v rokoch 2007 – 2013 na Ministerstve pôdohospodárstva SR a v rezortných rozpočtových a príspevkových  organizáciách 

II. 1. Oblasť rozpočtu a finančného riadenia
S ohľadom na rozsiahlosť problematiky financovania opatrení SPP, jej  previazanosť s odbornou poľnohospodárskou praxou a doteraz nadobudnuté skúsenosti, sa MP SR po dohode s MF SR stalo garantom finančného riadenia pre výdavky EPZF,  EPFRV a EFRH. 

Od 1. apríla 2007 bol na MP SR zriadený nový útvar finančného riadenia SPP, čím sa má dosiahnuť kvalitnejšie zabezpečenie plynulosti financovania poľnohospodárskych výdavkov z európskych poľnohospodárskych fondov v rozpočtovom období 2007 – 2013. Tento útvar sa bude čiastočne spolupodieľať na finančnom riadení dobiehajúceho rozpočtového obdobia 2004 – 2006. 

V súvislosti s rozpočtovým obdobím 2007 – 2013 bude odbor vykonávať najmä:

-	vypracovanie koncepcií finančného riadenia pre EPZF a EPFRV, ich aktualizáciu a zapracovanie zmien,
-	zostavovanie a dodatočné úpravy plánov financovania poľnohospodárskych výdavkov,
-	príjem rozpočtových prostriedkov od EK na mimorozpočtové účty MP SR a na účty PPA,
-	sledovanie kurzových rozdielov a ich evidovanie,
-	vykonávanie dozoru nad finančnými tokmi týkajúcimi sa prostriedkov ES,
-	koordináciu organizačných útvarov MP SR a PPA pri finančnom riadení,
-	pravidelné sledovanie čerpania výdavkov ES (priame platby, trhovo orientované výdavky, výdavky Programu rozvoja vidieka) a predikcia ich vývoja v príslušnom rozpočtovom období,
-	tvorbu čerpania výdavkov na budúce obdobie,
-	zabezpečenie vkladania údajov o výdavkoch na PRV 2007 – 2013 do IS SFC2007,
-	spolufinancovanie PRV zo štátneho rozpočtu a 
-	overovanie finančných hlásení, ktoré zasiela PPA pre EK.

II. 2. Oblasť kontroly

MP SR na úseku kontroly v rámci administrovania európskych fondov vykonáva:

-	následnú finančnú kontrolu  verejných prostriedkov v rámci rezortu pôdohospodárstva,
-	následnú kontrolu obchodnej dokumentácie podľa nariadenia Rady (EHS)           č. 4045/1989,
-	kontrolu výkonu štátnej správy v rezortných orgánoch štátnej správy vrátane PPA.

V rokoch  2004 – 2006 boli skontrolované verejné prostriedky v rozsahu 2,0 až 2,2 mld. Sk ročne.

V priebehu roku 2006 pribudla agenda kontroly obchodnej dokumentácie podľa nariadenia Rady (EHS) č. 4045/1989, ktorá sa vykonáva v subjektoch vybraných rizikovou analýzou. Počet subjektov vybraných na kontrolu pre rok 2007 a 2008 vzrástol až o  63,6 %. V najbližšom období očakávame, že MP SR ako riadiaci orgán bude vykonávať aj následnú finančnú kontrolu SOP PRV. Medziročne sa zvýšila aj čiastka poskytnutých priamych podpôr a  počet podporovaných subjektov o 10 %.

Pri analýze administratívnych kapacít za predchádzajúce obdobie 2004 – 2006 a analýze potrieb administratívnych kapacít na nové rozpočtové obdobie sa vychádzalo z :

-	NSP PRV 2007 – 2013,
-	finančného plánu na nové rozpočtové obdobie  pre jednotlivé osi,
-	postupného zvyšovania čiastky priamych podpôr pre SR do roku 2010 a nárastu príjemcov  priamej podpory,
-	zavádzania nových druhov podpôr a podmienok (doplnková priama platba k SAPS formou platby na VDJ (prežúvavce), životné podmienky zvierat, energetické  plodiny, LEADER, krížové plnenie, a pod.),
-	súbežného  vyplácania  podpôr  na  viacročné  záväzky  alebo  platby  (napríklad  agro –  environmentálne opatrenia a odbytové organizácie výrobcov  až do roku 2010, SOP PRV do roku 2008 ),
-	nariadení ES stanovujúcich ČŠ povinnosti výberu kontrolovaných subjektov rizikovou   analýzou, kontrolami obsiahnuť určité percento výdavkov  a subjektov,
-	vytvorenia  nového fondu EPFRV pre podporu poľnohospodárstva a rozvoj vidieka a fondu EFRH , ktoré už nie sú štrukturálnym fondom, z čoho vyplynuli pre oblasť kontroly  riadiacemu orgánu nové povinnosti.              

II. 3. Oblasť legislatívy a pozemkových úprav

Legislatívna činnosť je neoddeliteľnou súčasťou implementácie sekundárnej legislatívy ES a jednotlivých európskych fondov a programov. Odborné útvary MP SR pripravujú právne predpisy implementujúce právne akty ES a zastupujú MP SR v právnych sporoch týkajúcich sa čerpania finančných prostriedkov z fondov ES. 
V súvislosti s rozpočtovým obdobím 2007 – 2013 bude sekcia legislatívy a pozemkových úprav vykonávať najmä:
•	tvorbu koncepčných a programových dokumentov súvisiacich s usporadúvaním pozemkového vlastníctva,
•	koordináciu prípravných konaní s cieľom preverenia dôvodov, naliehavosti a hospodárskej účelnosti vykonania pozemkových úprav,
•	výberové konania a s tým súvisiace práce s vyhotovením súťažných podkladov a dodacích podmienok,
•	zostavovanie a spracovávanie podkladov potrebných na registráciu projektov pozemkových úprav,
•	vyhotovovanie a vykonanie projektov pozemkových úprav vrátane 
-	koordinácie
-	metodického usmerňovania
-	financovania
-	monitorovania
-	kontroly
•	realizáciu v projektoch pozemkových úprav plánovaných spoločných zariadení a opatrení, vrátane
-	koordinácie
-	metodického usmerňovania
-	financovania
-	monitorovania
-	kontroly

II. 4. Oblasť riadenia poľnohospodárstva 

Odborné útvary MP SR podieľajúce sa na riadení poľnohospodárskej výroby sa budú v novom rozpočtovom období 2007-2013 podieľať na implementácií a monitorovaní opatrenia zameraného na využívanie obnoviteľných zdrojov energie, na účelové pestovanie biomasy. Ďalej ide o agendy uplatňovania nových šetrných spôsobov pestovania poľnohospodárskych plodín v rámci integrovanej produkcie ovocia, zeleniny a hrozna, pestovania geneticky modifikovaných plodín, ktoré sa začínajú pestovať aj v ES, čo si vyžiada zvýšenie administratívnych kapacít v budúcom období.

Bude potrebné zabezpečovať agendu zameranú na chov hovädzieho dobytka, na technológie  chovu hospodárskych zvierat, zavádzania progresívnych biotechnológií v chovoch hospodárskych zvierat, výživu hospodárskych zvierat a veterinárnu starostlivosť o hospodárske zvieratá.

Zabezpečovanie kontrol v oblasti krížového plnenia si vyžiada zvýšenie odborných kapacít MP SR, ŠVPS, ÚKSÚPu, keďže sa jedná o nové legislatívne a administratívne činnosti spojené s plnením zvýšených požiadaviek na welfare zvierat, životné prostredie v poľnohospodárskej prvovýrobe a spracovateľskom priemysle. Technický a skúšobný ústav poľnohospodársky (TSÚP) Rovinka bude zabezpečovať kontrolnú činnosť pri stanovovaní podmienok pre spracovateľov a nákupcov energetických plodín a ich dodržiavaní.

II. 5. Oblasť potravinárstva

V oblasti potravinárstva – bezpečnosť potravín, MP SR pripravuje Národný plán kontroly. Spolupracuje s FVO Dublin v oblasti prípravy a realizácie inšpekčných misií (v prípade negatívnych výsledkov by mohol byť pozastavený celkový obchod s potravinami). Na úseku bezpečnosti potravín v súlade so zákonom o potravinách, MP SR plní úlohy kontaktného miesta pre spoluprácu s Európskym úradom pre bezpečnosť potravín (EFSA), ktorého hlavnou úlohou je hodnotenie rizika z potravín, čo má priamy dosah na obchod s potravinami a trhové mechanizmy. Metodicky usmerňuje činnosť Rýchleho výstražného systému pre potraviny a krmivá, vykonáva pôsobnosť kontaktného miesta pre geneticky modifikované potraviny v súlade s čl. 5 a čl. 17 nariadenia č. 1829/2003 EP a Rady o geneticky modifikovaných potravinách a krmivách.

V rámci potravinárskeho priemyslu sa sumarizujú, spracovávajú a vyhodnocujú ekonomické a produkčné ukazovatele jednotlivých odvetví potravinárskeho priemyslu, čo má priamy dosah na prípravu rozhodujúcich dokumentov NSP/PRV 2007-2013 a operačného programu konkurencieschopnosť a hospodársky rast (ďalej len „OP K a HR“) 2007-2013, ako aj na ich administráciu. Rovnako sa v súvislosti s prípravou a administráciou uvedených programov koordinuje aj politika kvality.

V novom rozpočtovom období sa ráta s tým, že v oblasti potravinárstva budú odborné útvary MP SR administrovať problematiku bezpečnosti potravín v systéme „zo stajne na stôl“ a prípravu potravinovej legislatívy v oblastiach vymedzenej zákonom o potravinách, ako aj ďalších právnych predpisov ako napr. horizontálne predpisy pre potraviny, pre špecifické komodity, neharmonizovaná sféra v rámci ochrany zdravia spotrebiteľa, oblasť liehu, tabakových výrobkov a pod. Ďalej budú tieto útvary koordinovať plnenie úloh schválenej výživovej politiky, posudzovanie vplyvov na životné prostredie, uplatňovanie priemyselnej politiky v oblasti potravinárskej výroby, podporu výroby tradičných potravín a potravín so zemepisným označením a označením pôvodu, v oblasti konkurencieschopnosti potravinárskeho priemyslu sa budú aktívne podieľať na tvorbe a realizácii Programu rozvoja vidieka pre prvospracovateľský potravinársky priemysel atď. Odborné útvary v oblasti potravín sú zároveň gestorom a koordinátorom rezortných realizačných projektov  Národného programu podpory zdravia, rozpracovaného Programu ozdravenia výživy ako aj Národného programu kvality. Odborné útvary v oblasti potravinárstva budú naďalej plniť úlohu národného kontaktného miesta pre spoluprácu s EFSA, čo si vyžaduje administratívne zabezpečenie a budú naďalej spolupracovať pri realizácii politiky rozvoja vidieka v oblasti potravinárskej výroby, ďalšieho rozvoja Inštitútu pre kvalitu pri VÚP a pri propagácii a marketingu značky kvality.

II. 6. Oblasť rozvoja vidieka

MP SR zabezpečovalo v tejto oblasti v období 2004 – 2006 implementáciu predvstupového nástroja SAPARD a SOP PRV 2004-2006. V hodnotenom období zabezpečovalo funkciu sekretariátu Monitorovacieho výboru pre program SAPARD, riadilo monitorovanie jeho implementácie a vypracovávalo  výročné správy o implementácii programu. Zabezpečovalo implementáciu PRV 2004 – 2006. PRV bol jedným z programových dokumentov pre rozvoj vidieka pre realizáciu stanovených podporných opatrení podľa nariadenia Rady č. 1257/1999 o podpore rozvoja vidieka z EPUZF. Koordinovalo, riadilo PRV a vykonávalo funkciu sekretariátu monitorovacieho výboru PRV. 

Oproti predchádzajúcemu programovému obdobiu 2004-2006 dochádza k rozšíreniu agendy o ďalší nový programový dokument (Rybné hospodárstvo), z čoho vyplývajú  i zvýšené požiadavky na administratívne kapacity. Ďalšie zvýšené nároky na zabezpečenie agendy vychádzajú zo skutočnosti, že v rámci NSP PRV 2007-2013 je zahrnutá i implementácia iniciatívy Spoločenstva LEADER, ktorú SR doteraz nezabezpečovala a zriadenie Národnej vidieckej siete.

MP SR súčasne plní úlohy odvolacieho orgánu voči rozhodnutiam PPA pri vyplácaní priamych podpôr. Vypracováva metodiku národných podpôr – štátnu pomoc v oblasti poľnohospodárstva, potravinárstva, lesného a rybného hospodárstva.

III. Zabezpečenie administrácie európskych fondov v rokoch 2007 – 2013 na Pôdohospodárskej platobnej agentúre 

PPA zabezpečuje spracovanie projektov SOP PRV 2004 - 2006, PRV 2004 - 2006, PRV 2007-2013 a OPRH 2007-2013. Pod spracovaním sa rozumie činnosť od vyhodnotenia projektu až po uzatvorenie zmluvy o poskytnutí nenávratného finančného príspevku, vrátane autorizácie platieb a monitorovanie implementácie projektov.

Zvýšenie počtu zamestnancov PPA na sekcii kontroly vychádza z potreby pokryť mimoriadne (neplánované, ale s vysokou pravdepodobnosťou očakávane) kontroly v oblasti organizácie trhu  a v oblasti priamych platieb. 

PPA plánuje realizovať kontroly pred realizáciou výplaty položiek z prostriedkov EPZF, ktoré v súčasnosti nie sú vykonávané.

PPA zabezpečuje realizáciu výplat autorizovaných platieb konečným prijímateľom z finančných prostriedkov európskych fondov a štátneho rozpočtu SR, ich účtovnú a rozpočtovú evidenciu, výkazníctvo pre SR a EK, správu nezrovnalostí a vymáhanie dlhov. 

Na úseku platobnom PPA zabezpečuje 2 významné funkcie:  1. platobný styk, čiže úhradu finančných prostriedkov, 2. účtovnú a rozpočtovú evidenciu a výkazníctvo pre všetky programy. Očakáva sa nárast agendy najmä na úseku nezrovnalostí - ich evidencie, preverovanie a vymáhanie. Na úseku účtovníctva PPA posilní zabezpečenie kontrolných schém účtovnej evidencie a výkazníctva. Posilní sa útvar výkazníctva z dôvodu implementácie novej agendy finančného riadenia.

Priame podpory v poľnohospodárstve sa v roku 2004 poskytovali formou:

a)	jednotnej platby na plochu poľnohospodársky využívanej pôdy (ďalej len  
      „SAPS“),
b)   platby pre vybrané plodiny na ornej pôde(ďalej len „POP“). 

Celkový počet prijatých žiadostí predstavoval  12 399 žiadostí.

Celkové vyplatené priame platby na SAPS boli vo výške 3 181 mil. Sk,  na POP vo výške 1 750 mil. Sk a na  LFA vo výške 2 874 mil. Sk.

V oblasti priamych a environmentálnych platieb sekcia priamych podpôr v období 2007 - 2013 bude  zabezpečovať prijímanie, kontrolu a schvaľovanie žiadostí o priame platby na plochu  - jednotná platba na plochu, platby na plodiny pestované na ornej pôde, platby na vybrané odrody tabaku, platby na chmeľ, osobitná platba na cukor, žiadosti o vyrovnávací príspevok v znevýhodnených oblastiach, žiadosti o podporu na pestovanie energetických plodín, žiadosti  o podporu prostredníctvom veľkých dobytčích jednotiek, žiadosti o zaradenie do agro - environmentálnych opatrení, žiadostí o zaradenie do agro - environmentálneho podopatrenia  chov a udržanie ohrozených druhov zvierat, žiadostí o zaradenie do opatrenia  životné podmienky zvierat  v zmysle príslušných nariadení vlády SR. 
 
Sekciou priamych podpôr budú implementované v zmysle PRV na roky 2007-2013 v nasledujúcich rokoch tieto opatrenia spadajúce pod Os 2 :

•	v rámci trvalo udržateľného využívania poľnohospodárskej pôdy (opatrenia definované v zmysle čl. 36, písmena a) nariadenia Rady (ES) č. 1698/2005)

-	platby za znevýhodnené prírodné podmienky v horských oblastiach a v ostatných znevýhodnených oblastiach
-	platby v rámci sústavy Natura 2000 a platby súvisiace so smernicou 2000/60/ES (smernica o vodách)  
-	agroenvironmentálne platby (nové žiadosti) 
-	platby za životné podmienky zvierat

•	v rámci trvalo udržateľného využívania lesnej pôdy (opatrenia definované zmysle čl. 36, písmena b) nariadenia Rady (ES) č. 1698/2005)

-	platby v rámci sústavy Natura 2000 – lesná pôda
-	platby za prvé zalesnenie poľnohospodárskej  a/alebo nepoľnohospodárskej pôdy
-	lesnícko-environmentálne platby.  

IV. Záver

V roku 2007 je v kapitole MP SR 4019 zamestnancov. Z tohto počtu sa administráciou poľnohospodárskych fondov ES k 31. decembru 2006 zaoberalo na MP SR 105 zamestnancov a na PPA 425 zamestnancov, spolu  530 zamestnancov. Z výsledkov analýzy administratívnych kapacít vyplynulo, že k 1. augustu 2007 sa problematikou administrácie poľnohospodárskych fondov ES zaoberá 967 zamestnancov, čo predstavuje zvýšenie o 437 zamestnancov, ktoré MP SR žiada premietnuť do východiskovej základne pre počet zamestnancov v roku 2008 a pre objem výdavkov na mzdy a platy pre rok 2008 do rozpočtu kapitoly MP SR. Znamená to, že tento počet zamestnancov by nepodliehal uzneseniu vlády SR č. 856/2006 – úlohy C.15, ktorým treba zabezpečiť 20 % zníženie plánovaného počtu zamestnancov v štátnych rozpočtových organizáciách a v príspevkových organizáciách s cieľom dosiahnuť úsporu finančných prostriedkov kapitol štátneho rozpočtu a súčasne zabezpečiť zefektívnenie vynakladania verejných prostriedkov s prihliadnutím na individuálne potreby jednotlivých rozpočtových kapitol.

Administrovanie fondov k 31. 12. 2006.

Útvary	Počet zamestnancov k 31. 12. 2006	
MP SR	105	
PPA	425	
Spolu	530	

Administrovanie fondov k 1. 8. 2007

Útvary	Počet zamestnancov k 1. 8. 2007	
MP SR	157	
PPA	546	
PI Nitra	4	
ŠVPS SR	150	
UKSÚP	110	
Spolu	967	

Administrovanie fondov pre programové obdobie 2008 - 2013

Útvary	Počet zamestnancov 2007 - 2013	
MP SR	239	
PPA	607	
PI Nitra	4	
ŠVPS SR	150	
UKSUP	110	
Spolu	1110	

Požiadavka navýšenia počtu nových zamestnancov pre programové obdobie rokov 2007 - 2013

Útvary	navýšenie počtu zamestnancov 2007 - 2013	
MP SR	31	
PPA	47	
Spolu	78	

	V novom rozpočtovom období 2007 – 2013 MP SR požaduje zvýšiť stav zamestnancov na MP SR a v uvedených  rezortných  organizáciách, ktorí sa budú zaoberať administráciou fondov ES o 143  oproti predchádzajúcemu rozpočtovému obdobiu 2004 – 2006, z toho vyplýva požiadavka na navýšenie o 78 nových pracovných miest  v členení MP SR o 31 a PPA o 47. 65 zamestnancov z počtu   je už v súčasnosti v pracovnom pomere. Títo budú organizačnými opatreniami poverení administráciou fondov. Z celkového počtu zamestnancov rezortu MP SR sa 1 110 bude zaoberať  administrovaním európskych fondov v rozpočtovom období 2007 – 2013.

Mzdové výdavky navýšeného počtu novoprijatých zamestnancov o 78 budú plne hradené z finančných prostriedkov technickej asistencie NSP/PRV a dobiehajúcich programov SOP a PRV z rozpočtového obdobia 2004 - 2006.

	Predkladaný materiál nemá vplyv na výdavky štátneho rozpočtu a na podnikateľské prostredie a má pozitívny vplyv na zamestnanosť.